Kolbotn Idrettslag

For fotballagets kvinnelag, se Kolbotn Fotball Kvinner

Kolbotn Idrettslag er et norsk idrettslag på Kolbotn i Nordre Follo med nesten 4 000 medlemmer. 
Kolbotn Idrettslag har et bredt utvalg av idrettsgrupper; amerikansk fotball, basketball, bryting, handikapidrett, håndball, orientering, svømming, Turn/RG og volleyball.

Kolbotn Idrettslag avholder sine aktiviteter i Sofiemyr Idrettspark, Sofiemyrhallen, Brytehuset, Greverudhallen og Østre Greverud Idrettshall. I september 2022 tok Jan Thomas Birkeland over rollen som daglig leder.

Fotball

 Håndball 
Kolbotn var en av Norges ledende klubber i håndball på 1980-tallet. A-laget herrer var i øverste divisjon fra 1977 til 1988, og ble seriemestere i 1983 og 1984.

Noen av de mest kjente spillerne, som også var på landslaget i perioden, er Vidar Bauer, Lars Christian Haneborg, Bjørn Steive og Hans-Jacob Augestad.

Kristian Sæverås som spiller på landslaget i 2023, er fra Kolbotn.

Basket
Kolbotn Basketballklubb ble stiftet 1. oktober 1971 av kroppsøvingslærer Ragnar Moe og noen av hans elever ved Oppegård Gymnas, som den gang holdt til i nordre fløy på Ingieråsen skole. Basketball var den gangen en av de nyere idrettene i Norge. På begynnelsen av 1960-tallet hadde utenlandske spillere stasjonert ved NATOs militæranlegg på Kolsås, organisert trening og kamper i Norge. Utviklingen av basketball i Norge skjedde derfor på skoler og idrettsklubber i Bærum og Asker, men spredte seg raskt til Oslo og omegn.

Hjemmebanen til Kolbotn Basketballklubb var de første årene gymnastikksalen på Ingieråsen skole. Salen var for liten til å tilfredsstille kravene til en basketballbane. Nye kurver ble kjøpt inn, og oppmerkingen sørget medlemmene/elevene for på dugnad. Ragnar Moe var både leder og trener i starten, men på vårparten i 1972 ble en av elevene hans, Gunnar Bjørland, valgt til leder av klubben, et tillitsverv han beholdt i hele 23 år.

På slutten av 1980-tallet ble klubben underlagt Kolbotn IL som en egen gruppe.

Etter hvert fikk klubben beskjed om at Ingieråsen skole ikke var godkjent som hjemmebane, og ny hjemmebane ble gymnastikksalen på Nordseter skole på Nordstrand i Oslo. Da Greverudhallen sto ferdig noen år senere, ble dette hjemmebane for Kolbotn ILs basketball.

Til å begynne med hadde Kolbotn Basketballklubb kun ett junior herrelag, men etter hvert ble det også etablert et junior damelag. Etter å ha fått Greverudhallen som fast tilholdssted ble det også dannet senior dame- og herrelag, junior dame- og herrelag, og jente- og guttelag.

Flere av klubbens spillere har spilt på landslag for junior og senior. Klubben har også stilt med dommere på ulike nivåer, representanter i krets og forbund, samt ledere som har deltatt på internasjonale turneringer. Etter at Gunnar Bjørland ga seg som leder og aktiv, tok Kyrre Riis over som primus motor.

Bryting
I Norge er det registrert 30 bryteklubber i Norges Bryteforbund. Av dem har brytere fra Kolbotn IL vunnet flest OL-, VM- og EM-medaljer. Kolbotns brytere har også vunnet flest NM-medaljer (43), foran Kristiansund AK (35) og BK Atlas (31).

I årene før og etter den andre verdenskrigen vant Kolbotn IL sitt første lagmesterskap i bryting, og Reidar Merli ble den første Kolbotn-bryteren som fikk medalje i et internasjonalt mesterskap. Merli og klubbkameraten Frithjof Clausen var dominerende i norsk brytesport i flere år, og deltok også i mange internasjonale tevlinger.

Fra midten av 1970-tallet fikk brytesporten en ny giv i Kolbotn IL. I 1981 vant klubben NM for lag, og i perioden 1985–1996 vant Kolbotn IL hele 11 gullmedaljer i lag-NM. Klaus Mysen fra Kolbotn IL tok en individuell bronsemedalje i VM i 1985; i det samme mesterskapet vant Jon Rønningen gullmedalje. Rønningen hadde startet bryterkarrieren i Oslo Bryteklubb, men byttet til Kolbotn IL. Han vant ytterligere syv medaljer i internasjonale mesterskap før han la opp. Lars Rønningen ble europamester i 1988 og i 1992, og i tillegg tok han både sølv og bronse i VM mens han var medlem av Kolbotn. Stig-Arild Kleven tok Kolbotn ILs siste (per 2022) internasjonale medalje i 1993, da han vant bronsemedalje i EM i 1993. Terje Nord vant et par medaljer i EM for junior på 1980-tallet. Totalt vant brytere fra Kolbotn IL totalt 14 senior- og 2 juniormedaljer i løpet av 10 år. I samme periode bygget brytergruppa en egen brytehall for klubben på dugnad. I tillegg ble Kolbotn IL en av de første norske klubbene med kvinnelige brytere. Internasjonalt har Ine Barlie oppnådd 1 gull, 2 sølv og 1 bronse for klubben i VM; hennes kusine Mette Barlie har vunnet to VM-sølv, 2 EM-sølv og en EM-bronsemedalje, og Kirsten Borgen vant en sølvmedalje i VM i 1989.

Klubbens 43 NM-medaljer
Bryterens fødselsår og eventuelle dødsår står i parentes.

 Rolf Eriksen: 1
 Martin Olsen: 1
 Erling Lunder (1915–?): 3
 Kaare Johnsen: 1
 Marius Andersen (1916–?): 1
 Frithjof Clausen (1916–1998): 12
 Reidar Johannes Merli (1917–2007): 8
 Per Oddvar Sørsdal (1923–?): ;1
 Arne F. Haakensen (1928–?): 3
 Einar Gundersen (1948–): 7
 Roar Arntsen (1951–): 2
 Klaus Mysen (1953–): 15
 Ove Gundersen (1953–): 2
 Kirsten (Borgen) Wiik (1957–): 1
 Øivind Aune (1959–): 2
 Pål Berger (1959–): 6
 Ronny Sigde (1960–): 4
 Geir E Sabel Olsen (1961–): 3
 Jon Rønningen (1962–): 6
 Mette Barlie (1964–): 5
 Lars Rønningen (1965–): 5
 Ine Barlie (1965–): 16
 John Rusvik Johansen (1966–): 1
 Anne Marie (Halvorsen) Dominguez (1967–): 1
 Stig-Arild Kleven (1967–): 6
 Terje Nord (1967–): 5
 Martin Dalsbotten (1967–): 1
 Lars Hammer (1968–): 3
 Trine Barlie (1973–): 2
 Robert Solli (1975–): 6
 Børge Johansen (1976–): 1
 Linda Jeanette Kolstad Jønsson (1979–): 1
 Bjørnar Jun Ingeborgrud Sjølie (1981–): 1
 Anne Knudsen (1983–): 3
 Mette Knudsen (1983–): 1
 Karina Helen Nilsen (1983–): 2
 Thomas Rønningen (1986–): 2

 Fotball Kvinner 
Kolbotns kvinnelag har vunnet tre seriegull og ett NM-gull og er i tillegg ett av to norske lag som har nådd semifinalen i europacupen. Kolbotn har snart spilt 20 år på rad i den øverste divisjonen siden de rykket opp i 1994, og blant de viktigste spillerne for klubben kan nevnes Solveig Gulbrandsen, Trine Rønning, Kristin Blystad Bjerke, Ingvild Stensland og Tonje Hansen.
Se Kolbotn Fotball Kvinner

 Hurtigløp på skøyter 
Klubben har vært arrangør av NM på skøyter ved to anledninger.
 Allround-NM på skøyter 1982 for damer hvor både senior og junior hadde hvert sitt mesterskap.
 Junior allround-NM på skøyter 1985 for herrer.

Skøyteløperen Petter Andersen gikk sine første skøyteløp for denne klubben.

 Kilder 
 RSSSF
 Stein Langørgens fotballsider
 Historikk , fra kolbotnil.no.
 Arnfinn Fagerli og Christian Lunde Nilsen, Norsk fotball-leksikon'', Orion forlag, 1999. ISBN 82-458-0398-7.

 Eksterne lenker 


Kategori:Kolbotn
Kategori:Idrettslag i Akershus
Kategori:Fotballag i Akershus
Kategori:Bryteklubber i Norge
Kategori:Skøyteklubber i Akershus
Kategori:Tidligere skøyteklubber i Norge
Kategori:Fotballag etablert i 1915
Kategori:Idrettslag etablert i 1915
Kategori:1915 i Norge
Kategori:Artikler i skøytesportprosjektet
Kategori:Håndballag i Norge
Kategori:Sport i Nordre Follo